Vapaaehtoistoiminta jatkuu kumppanien kanssa – avoimet kahvitilaisuudet tukevat siirtymävaihetta

Etelä-Karjalan hyvinvointialueen rooli ikäihmisten parissa tehtävässä vapaaehtoistoiminnan koordinoinnissa on muuttunut, ja yhteistyö järjestöjen ja seurakuntien kanssa on tiivistynyt uusien toimintamallien vahvistamiseen paikallisten kumppanuuksien kanssa.

Lähes kaikki toiminnassa mukana olleet vapaaehtoiset on jo kontaktoitu henkilökohtaisesti, ja heille on kerrottu uusista mahdollisuuksista jatkaa tärkeää työtään muiden paikallisten toimijoiden kautta. On haluttu varmistaa, että vapaaehtoistoiminnan tuki olisi jatkossakin ikäihmisten saatavilla.

Siirtymävaihe

Siirtymävaiheen aikana on järjestetty avoimia kahvitilaisuuksia, joissa kuntalaisilla on ollut mahdollisuus tutustua paikallisiin vapaaehtoistoimijoihin ja löytää itselleen sopivia tapoja osallistua. Seuraava tilaisuus järjestetään Ruokolahdella yhdessä Ruokolahden seurakunnan ja Suomen Punainen Risti Imatran osaston kanssa. Aiemmat kahvitilaisuudet Lappeenrannassa osoittautuivat toimiviksi.

-Yhteistyössä järjestettävät tilaisuudet ovat olleet toimiva tapa välittää tietoa ja löytää uusia paikkoja, joissa vapaaehtoiset voivat jatkaa tätä arvokasta työtä. Vapaaehtoistoiminnan kenttä on laaja ja pirstaleinen. Näillä tilaisuuksilla madalletaan kynnystä mukaan lähtemiseen ja autetaan löytämään reitti auttamisen äärelle. Kun tekee itselleen merkityksellistä työtä, se lisää hyvinvointia ja tuo sisältöä arkeen, kertoo vapaaehtoistoiminnan koordinaattori Riia Karels Etelä-Karjalan hyvinvointialueelta.

Vapaaehtoiskahvit Ruokolahdella
Tiistaina 29.4. klo 15–16.30
Elvinkulman Olohuone, Matintie 14-16, Ruokolahti

Tarjolla kahvia ja tietoa vapaaehtoistyön mahdollisuuksista. Tilaisuus on maksuton ja kaikille avoin.

Lisätietoja:
Riia Karels, vapaaehtoistoiminnan koordinaattori, p. 040 139 0366, riia.karels@ekhva.fi

Aiempi uutisointi aiheesta:
Ekhva saattelee vapaaehtoiset eteenpäin - vapaaehtoistyö jatkuu järjestöissä - Etelä-Karjalan hyvinvointialue
Etelä-Karjalan hyvinvointialue luopuu ikäihmisten vapaaehtoistoiminnan koordinoinnista – Etelä-Karjalan hyvinvointialue